טופח ריסני

טֹפַח רִיסָנִי (שם מדעי: Lathyrus blepharicarpos) הוא צמח חד-שנתי מזרח ים-תיכוני ממשפחת הקטניות (בעבר שויך למשפחת הפרפרניים). הוא אחד משני מיני הטופח הנפוצים בישראל, לצד טופח מצוי שפרחיו צהובים. אף שהוא נפוץ בישראל, תפוצתו העולמית מוגבלת למזרח הים התיכון. זהו צמח שרוע המטפס מעט בעזרת קנוקנות, וגובהו 10 עד 30 ס"מ. הוא ניכר בפרחיו האדמדמים-כתומים, שבמרכז המפרש מצוי כתם ורוד-סגול בולט, ובתרמיליו הפחוסים, שתפר הגב שלהם מורחב לשתי כנפיים בולטות המעוטרות בשערות לבנות ריסניות – תכונה שעל שמה נקרא המין.

 אטימולוגיה (מקור השם) 
ממוזער|פרח אופייני עם כתם
ממוזער|מראה הלוואים
ממוזער|מראה פרחים וזוג עלעלים
ממוזער|פקעית פרח צהבהבה
ממוזער|שורש
ממוזער|שעירות הגבעולים
שם המין blepharicarpos מורכב משתי מילים יווניות: blepharis או blepharon – ריס, עפעף; והמילה carpos פירושה פרי. משמעות השם היא אפוא "בעל פרי ריסני", כלומר פריו נושא ריסים. השם העברי טופח ריסני הוא תרגום נאמן של השם המדעי. על משמעות השם טופח ראו בערך טופח.

 מאפיינים מורפולוגיים 
המאפיינים הכלליים של הסוג ומבנה הפרח הפרפרני והעלים מפורטים בערך טופח; המבקש להרחיב יעיין שם.

טופח ריסני הוא צמח חד-שנתי שרוע, מסתעף מבסיסו ומטפס מעט בעזרת קנוקנות; גובהו 10 עד 30 ס"מ. הצמח מכוסה שערות קצרות מפושקות, ולעיתים שעירותו דלילה

הגבעולים שרועים, לעיתים נדירות מטפסים מעט או שאינם מטפסים כלל, פשוטים או מסתעפים מבסיסם, זוויתיים בשל שתי כנפיים לאורכם.

הפטוטרות מכונפות אף הן, ולוואים קיימים.

הלוואים קצרים מן הפטוטרת או כמעט כאורכה, דמויי אזמל ובסיסם דמויי חץ; הפטוטרת מכונפת קלות וקצרה מן העלעלים;

העלים באורך 2 עד 7 ס"מ, שעירים עד כמעט קירחים;

העלים מסורגים, מורכבים מזוג עלעלים תמימים, וביניהם מתפתחת קנוקנת כהמשכו של ציר העלה. הקנוקנות מורכבות, מסועפות לשלוש אונות דקיקות, בעלים העליונים אורכן עד כ-5 ס"מ, ובתחתונים קצרות ודמויות מלען.

זוג העלעלים כמעט יושבים, צרים-סרגליים עד אליפטיים או אזמליים, בקודקודם מעין זיז זעיר הנמשך מן העורק המרכזי, לרוב ריסניים, ומעורקים בעורקים מקבילים; העלעלים שבעלים התחתונים כמעט מוארכים וגודלם עולה במעלה הגבעול.

עוקצי התפרחת כאורך העלים המלווים אותם או ארוכים מהם, ושעירים; החפים זעירים ונושרים במהרה.

התפרחות חיקיות, בכל תפרחת הפרחים נישאים יחידים על עוקצים.

הפרחים באורך 1 עד 1.8 (עד 2) ס"מ.

עוקצי הפרחים קצרים מן הגביע או ארוכים ממנו.

הגביע קירח; אונותיו דמויות ביצה-אזמל ומחודדות, לעיתים ריסניות קלות, ואורכן עד פי שניים מצינור הגביע; אורכו כמחצית מאורך הכותרת.

הכותרת אדמדם-כתומה; במרכז חלקו התחתון של המפרש, במקום מפגשו עם המשוטים, מצוי כתם גדול ורוד-סגול. המפרש רחב, ועל פי רוב רוחבו עולה על אורכו ומעורק קלות לאורכו; הוא ארוך במקצת מן המשוטים. הסירה קצרה במעט מן המשוטים, צבעה לבן-לילך ושוליה שעירים.

השחלה עילית ובת עלה שחלה אחד; עמוד שחלה מסתיים בקצה דמוי מרית; בין השחלה לעמוד השחלה קיימת זווית של כ-90°, בשונה מטופח השלוחות שבו הזווית כ-130°.

הפרי תרמיל פחוס ומוארך, באורך 1.8 עד 3.5 ס"מ וברוחב 0.8 עד 1.2 ס"מ; אורכו כפול בקירוב מרוחבו.

תפר הגב של התרמיל מורחב לשתי כנפיים רחבות ובולטות, ששוליהן מעוטרים בשערות ריסניות לבנות. ריסים אלה ארוכים במידה ניכרת מן השערות שבשאר חלקי הפרי, ולעיתים קרובות יתר חלקי הפרי קירחים, שטחו מכוסה ברשת עורקים. בכל תרמיל 2 עד 5 זרעים.

הזרעים בקוטר 4 עד 6 מ"מ, כדוריים, חלקים, חומים עד שחורים, לעיתים מנוקדים או מנומרים.

מספר הכרומוזומים 2n = 14.

 הבחנה בין טופח ריסני למינים אחרים בסוג 
כאשר העלה בן זוג אחד של עלעלים תמימים וברורים, הקנוקנת מסועפת לשלוש אונות דקיקות, הלוואים אינם דמויי עלים, והתרמיל ארוך פי שניים מרוחבו, שפתיו מצוידות בכנפיים רחבות ריסניות והוא שעיר לאורך תפריו – מכלול תכונות זה שולל את כל מיני הטופח בישראל, למעט טופח שעיר וטופח השלוחות. בהיעדר פרי, צבע הכותרת האדמדם-כתום והכתם הוורוד-סגול הבולט במרכז המפרש מחזקים את ההבחנה כי מדובר בטופח ריסני.

אם התרמיל שעיר לכל אורכו ואורכו עולה במידה ניכרת על פי שניים מרוחבו – מדובר בטופח שעיר. מין זה גם פורח מאוחר יותר; פריחתו מתחילה באמצע אפריל, סמוך לסיום פריחת טופח ריסני.

אם עוקץ התפרחת קצר מן העלה המלווה אותו, אורך המפרש גדול מרוחבו, בין השחלה לעמוד העלי קיימת זווית של כ-130° (בשונה מטופח ריסני שבו הזווית כ-90°), והצמח מפתח גם פירות תת-קרקעיים השונים מאוד מן הפירות העיליים, הרי זה טופח השלוחות. עם זאת, ההבחנה בין המינים אינה קלה במבט ראשון בשדה.

טופח השלוחות וטופח ריסני הם מינים סימפטריים, כלומר תחומי תפוצתם ובתי גידולם חופפים, והם דומים מאוד במראם הכללי, ובייחוד במבנה הפרח. עם זאת, הם נבדלים בבירור בתכונות התרמילים: טופח השלוחות מתאפיין באמפיקרפיה, יצירת תרמילים תת-קרקעיים לצד תרמילים עיליים, ואילו טופח ריסני נושא תרמילים עיליים בלבד.

 בית גידול ותפוצה 
התפוצה העולמית מזרח ים-תיכונית: טורקיה, קפריסין, איים במזרח הים האגאי, סוריה, לבנון, ירדן וישראל.

בישראל גדל המין בבתי גידול טבעיים של בתות ושדות באזור הים-תיכוני ובאזורי הספר. תפוצתו רחבה יחסית: הוא נפוץ בעיקר בבקעת חולה, בגליל העליון, בבקעת כנרות, בכרמל ובחוף הגליל; שכיח גם בחרמון, בגולן, בגליל התחתון, בעמק יזרעאל, בשרון, בשומרון, במדבר שומרון, בשפלה, בהרי יהודה ובגלעד. בדרום מישור החוף הוא נדיר, ובגלבוע, בבקעת בית שאן, בעמק עכו, בחוף הכרמל, במדבר יהודה, בצפון הנגב ובהר הנגב הוא נדיר מאוד.

 פנולוגיה 
העלווה של טופח ריסני מתפתחת בראשית נובמבר וקמלה לקראת סוף מאי. הפריחה מתחילה בסוף ינואר ונמשכת עד סוף אפריל. חנטת הפירות ניכרת כבר מסוף פברואר, ופירות ירוקים מצויים עד אמצע מרץ. הפירות מבשילים מסוף מרץ ועד תחילת אפריל, והפצתם נמשכת מאמצע אפריל ועד אמצע יוני.

 תמונות 

קישורים חיצוניים

 הערות שוליים 

קטגוריה:צמחים שתוארו ב-1753
קטגוריה:טקסונים שתוארו בידי קארולוס לינאוס
קטגוריה:פרפרניים